BAY บวกต่อ 9.29% สูงสุดในรอบ 2 ปี 9 เดือน โบรกฯชี้หุ้นเทรดต่ำกว่าค่า P/E 12 เดือนล่วงหน้า
BAY บวกต่อ 9.29% สูงสุดในรอบ 2 ปี 9 เดือน โบรกฯชี้หุ้นเทรดต่ำกว่าค่า P/E 12 เดือนล่วงหน้า โดย ณ เวลา 10.35 น. อยู่ที่ระดับ 50.00 บาท บวก 4.25 บาท หรือ 9.29% ด้วยมูลค่าซื้อขาย 824.13 ล้านบาท 
8 ม.ค. 2561

ผู้สื่อข่าวรายงานว่า ธนาคารกรุงศรีอยุธยา จำกัด (มหาชน) หรือ BAY ณ เวลา 10.35 น. อยู่ที่ระดับ 50.00 บาท บวก 4.25 บาท หรือ 9.29% ด้วยมูลค่าซื้อขาย 824.13 ล้านบาท ราคาหุ้นปรับตัวแรงในรอบ 2 ปี 9 เดือน โดยนับตั้งแต่หุ้นขึ้นไปทดสอบระดับ 50.75 บาท เมื่อวันที่ 13 มี.ค.58 คาดนักลงทุนเก็งกำไรตามนักวิเคราะห์มองว่าหุ้นกลุ่มแบงก์

บล.ซีไอเอ็มบี (ประเทศไทย) ระบุในบทวิเคราะห์ ขณะนี้จะเป็นช่วงการ Preview งบการเงินของกลุ่มธนาคาร ดังนั้นจะได้เห็นการเคลื่อนไหวของราคาหุ้นที่คึกคักขึ้น โดยหุ้นที่ถือว่ายังเล่นกันที่ค่า P/BV ต่ำกว่าค่าเฉลี่ย 10 ปีมากที่สุด คือ ธนาคารไทยพาณิชย์ (SCB) รองลงมาคือ ธนาคารกรุงไทย (KTB) ,ธนาคารกรุงเทพ (BBL) และธนาคารกรุงศรีอยุธยา (BAY) ในส่วนของ KTB และ BBL เล่นกันที่ค่า P/BV ประมาณ 1 เท่า ส่วนหุ้นที่เทรดกันต่ำกว่าค่า P/E 12 เดือนล่วงหน้าเฉลี่ยมากสุด คือ BAY ,ธนาคารทหารไทย (TMB) และ SCB โดย KTB และ BBL เล่นกันที่ค่า P/E ต่ำสุดในบรรดาหุ้นใหญ่และกลาง
 
บล.ทิสโก้ ระบุในบทวิเคราะห์ว่า หุ้นกลุ่มธนาคารขนาดใหญ่ปรับตัวเพิ่มขึ้น 1% เทียบกับตลาดที่ 1.2% หลังจากที่กลุ่มธนาคารปรับตัวดีกว่าตลาดในไตรมาส 4/60 แต่อย่างไรก็ตาม ผลประกอบการของกลุ่มธนาคารจะไม่โดดเด่นนักในไตรมาส 4/60F ที่จะประกาศในช่วงปลายเดือน ม.ค.
โดยมองว่าในช่วง 1-3 ปีข้างหน้ากลุ่มธนาคารขนาดใหญ่จะปรับตัวดีกว่ากลุ่มเช่าซื้อ จากทั้งแนวโน้มเศรษฐกิจที่แข็งแกร่ง, การขึ้นดอกเบี้ย โดยแนะนำให้ “ซื้อ” สำหรับ BBL, KBANK, TMB, SCB, BAY แต่ปรับคำแนะนำของ บมจ.ทุนธนชาต (TCAP), ธนาคารเกียรตินาคิน (KKP) ลงเป็น “ถือ”
 